Petnaesti rođendan Jutarnjeg. Sto dvanaest stranica, punih neočekivanih tekstova uzbudljivih autora. Prvi put u povijesti print medija Jutarnji izlazi omotan u umjetničko remek-djelo. Svaki čitatelj dobit će plakat našeg velikog umjetnika Borisa Bućana, dizajniran samo za jubilarni broj...

Da, Hrvatska može biti pametna, bogata, uspješna, napredna i zabavna zemlja. Jutarnji je za 15. rođendan, nakon gotovo 500 milijuna prodanih primjeraka u 5278 brojeva, okupio više od 30 najvažnijih eksperata iz Hrvatske i svijeta koji, kao gosti urednici, iznose svježe ideje iz najuspješnijih zemalja i poručuju: “Hrvatska je puna kompetentnih, genijalnih ljudi, možemo se izvući iz krize i postati bolja zemlja”.

Spojili smo nespojivo: Slavko Linić i Martina Dalić, bivši i sadašnji ministri financija, zajedno su uređivali ekonomsku sekciju. Nadzirao ih je profesor i akademik, još iskusniji od njih, koji ne gleda blagonaklono ni na jednu ni na drugu fiskalnu politiku, što pokazuje u svojoj odličnoj knjizi “Dva stoljeća razvoja hrvatskog gospodarstva”. Vladimir Stipetić, čim je ugledao Martinu Dalić, pitao je: “Jesi li pročitala moju novu knjigu?” “Profesore, naravno!” rekla mu je. Ratko Bošković, ekonomski analitičar Jutarnjeg, smirio ih je sve i objasnio kako stoje stvari.

“Znate koji je bio prvi ekonomist u povijesti?”

“Koji?”

“Christopher Columbo. Zato što je krenuo na put, a nije znao kamo ide. Kad je stigao, nije znao kud je došao, a putovao je o državnom trošku”.

Popularni mladi bloger, ekonomist po struci, Krunoslav Šarić složio se da su ekonomisti stvorili taj divan kaos. “Ekonomist je stručnjak koji će sutra znati zašto se ono što je predvidio jučer nije dogodilo danas”, rekao je dok su s akademikom i ministrom izlazili iz studija EPH.

Vida Demarin, naša najveća neurologinja; Vedran Mornar, bivši dekan FER-a; Dejan Vinković, doktor znanosti i poduzetnik; Sonja Radas, znanstvenica s dva američka doktorata; Maja Vehovec s Ekonomskog instituta; arhitekt Leo Modrčin preokrenuli su naopako naš sistem školstva, zdravstva, pravila u znanosti, gradnji, arhitekturi i došli do zapanjujuće uzbudljivih ideja. Vedran Mornar, koji je Fakultet elektronike u računarstva učinio najsupješnijim u zemlji, piše tekst koji bi mogao pokrenuti revoluciju u dosadašnjem modelu učenja u školama.

Samo za jubilarni broj Jutarnjeg naša trenutno najveća glumačka zvijezda Judita Franković pronašla je osmero novih, potpuno nepoznatih, genijalnih mladih glumaca koje ćemo tek upoznati. A kad su Vjeran Zuppa, Dubravka Vrgoč i Seid Serdarević, jedne od najznačajnijih osoba u hrvatskoj kulturi, došle u redakciju Jutarnjeg i vidjeli kako izgleda njihova sekcija, bili su oduševljeni: “S ovime počinje vrijeme velikih promjena u kulturi”.

Za rođendanski broj Jutarnjeg lista istaknute javne osobe, književnici, političari, bankari, umjetnici, redatelji prvi put u svojim intimnim ispovijestima iznose uzbudljive priče koje su im obilježile život i prekretničke momente koji su ih natjerali na potpuno nov život.

Za Jutarnji pišu naši kolumnisti, najutjecajniji i najomiljeniji autori u zemlji, ministri, bivši premijeri, predsjednik države, danski redatelji, američki književnici, povjesničari, kazališni umjetnici...